Vrydagaand is ligte uitFoto bloot ter illustrasie. (Foto: Rebecca Peterson / Unsplash) Eskom het Vrydag aangekondig dat fase 2-beurtkrag weer tussen 17:00 en 22:00 ingestel sal word weens die voortgesette druk waaronder die kragnetwerk verkeer. “Die tekort aan opwekkingskapasiteit gedurende spitstye vereis die instelling van fase 2-beurtkrag. Verskeie opwekkingseenhede sal na verwagting vanmiddag en oor die naweek weer in werking wees,” het Eskom kort gelede gesê. Volgens Eskom is vyf opwekkingseenhede – onderskeidelik by die Majuba-, Tutuka-, Grootvlei-, Kriel- en Matimba-kragsentrale – weer in werking, maar is dit nie voldoende om beurtkrag af te weer nie. Vyf opwekkingseenhede by die Kriel-, Kusile-, Majuba-, Camden- en Matla-kragsentrale is boonop ook nie beskikbaar nie nadat dit óf uitgeskop het óf vir herstelwerk afgeskakel is. Een opwekkingseenheid by die Kusile-kragsentrale behoort teen vanmiddag weer operasioneel te wees. Minstens 2 094 MW word aan beplande instandhouding afgestaan, terwyl nog 16 305 MW kapasiteit weens ander probleme nie beskikbaar is nie. “Die aanbreek van die winter bring ŉ groter vraag na elektrisiteit mee, wat deurlopend tot kapasiteitsbeperkings sal lei – veral tydens piektye soggens (05:00 tot 09:00), laatmiddag en saans (16:00 tot 22:00). Eskom sê hy moniteer die kragnetwerk voortdurend met die doel om beurtkrag daarvolgens aan te pas.